**ΕΛΛΗΝΙΚΗ ΟΜΟΣΠΟΝΔΙΑ ΥΠΟΒΡΥΧΙΑΣ ΔΡΑΣΤΗΡΙΟΤΗΤΑΣ, ΑΘΛΗΤΙΚΗΣ ΑΛΙΕΙΑΣ**

**Ε. Ο. Υ. Δ. Α.**

**\*\*\*\*\*\*\*\*\*\*\*\*\*\*\*\***

**ΠΡΟΣΑΡΤΗΣΗ ΑΡ. 2 ΤΟΥ ΚΑΝΟΝΙΣΜΟΥ**

**ΑΛΙΕΙΑΣ ΑΠΟ ΤΗΝ ΑΚΤΗ ΜΕ ΚΑΛΑΜΙ ΚΑΙ ΜΗΧΑΝΙΣΜΟ**

**ΕΤΟΣ 2016-2017**

**ΠΑΓΚΟΣΜΙΟ ΠΡΩΤΑΘΛΗΜΑ - ΕΘΝΙΚΗ ΟΜΑΔΑ**

**Όπου αναγράφεται η λέξη «αθλητής» νοείται και η λέξη «αθλήτρια»**

1.- Με την ολοκλήρωση του Πανελληνίου Πρωταθλήματος του έτους 2016-2017, συγκροτείται η Εθνική Ομάδα Ελλάδος που την στελεχώνουν οι αθλητές που κατέλαβαν στην συνολική ατομική κατάταξη του Πανελληνίου Πρωταθλήματος τις θέσεις 1η έως και 6η .

2.- Από την στιγμή της στελέχωσης της Εθνικής Ομάδας οι έξι (6) αθλητές ανήκουν στην δικαιοδοσία της ΕΟΥΔΑ σύμφωνα με το καταστατικό της.

3.- Οι αθλητές που κατέλαβαν τις θέσεις 1 έως και 5 αποτελούν την Εθνική Ομάδα, και ο αθλητής που κατέλαβε την 6η θέση είναι ο αναπληρωματικός. Επίσης αναπληρωματικοί αθλητές είναι και όσοι κατέλαβαν τις θέσεις 7η και 8η ιδίως για την περίπτωση αδυναμίας συμμετοχής τυχόν αθλητή/τών που κατέλαβαν τις θέσεις 1η έως 6η

\*4.- Η Εθνική Ομάδα του έτους 2017 θα συμμετάσχει στο Παγκόσμιο Πρωτάθλημα του έτους 2017 σύμφωνα με ομόφωνη απόφαση του Δ.Σ. της ΕΟΥΔΑ.

Το αντίτιμο συμμετοχής ενός εκάστου μέλους της Εθνικής Αποστολής ανέρχεται στο ποσό των 675 ευρώ το οποίο κατατίθεται στην διοργανώτρια Ομοσπονδία που θέτει και την αντίστοιχη προθεσμία καταβολής του.

Επί πλέον κάθε συμμετέχων επιβαρύνεται προσωπικά με τα έξοδα

μετάβασης/μετακίνησης, έξοδα ένδυσης καθώς και κάθε άλλο έξοδο που ήθελε προκύψει.

5.- **Και** οι έξι (6) αθλητές είναι υποχρεωμένοι να δηλώσουν εγγράφως προς τον Τομέα Παράκτιας Αλιείας , της Επιτροπής Αλιείας της ΕΟΥΔΑ την δυνατότητα τους για συμμετοχή στο Παγκόσμιο Πρωτάθλημα, εντός δέκα πέντε (15) ημερών από την ημέρα ολοκλήρωσης του Πανελληνίου Πρωταθλήματος.

6.- Αθλητής που τυχόν δεν δηλώσει εγγράφως την δυνατότητα συμμετοχής του στο Παγκόσμιο Πρωτάθλημα εντός της καθορισμένης προθεσμίας, θεωρείται ότι δεν επιθυμεί την συμμετοχή του.

7.- **Όλοι** οι αθλητές που θα δηλώσουν την δυνατότητα συμμετοχής στο Παγκόσμιο Πρωτάθλημα είναι υποχρεωμένοι να καταβάλουν το αντίτιμο συμμετοχής τους μέσα στην προθεσμία που θα ορίσει η διοργανώτρια Ομοσπονδία.

8.- Έφ’ όσον υπάρξει δυνατότητα συμμετοχής στο Παγκόσμιο Πρωτάθλημα του έτους 2017 που θα γίνει στην Νότια Αφρική 11 Νοεμβρίου 2017 η τελική επιλογή των αθλητών , θα γίνει από το Δ.Σ. της ΕΟΥΔΑ ύστερα από σχετική εισήγηση (σύμφωνα με το καταστατικό της ΕΟΥΔΑ, άρθρο 25 παράγραφος δ) που ορίζει : «Ο Έφορος Αθλητικής αλιείας **επιβλέπει** την προετοιμασία των εθνικών ομάδων βολών θαλασσίων και αθλητικής αλιείας επιφανείας όλων των μορφών, στην θάλασσα και στα εσωτερικά νερά» σε συνδυασμό με το άρθρο 17 παρ. ια) που ορίζει : « Το Δ.Σ**. κρίνει** για την συμμετοχή των αθλητών σε διεθνείς αγώνες στην αλλοδαπή», παρ. ιη) : « το Δ.Σ. εποπτεύει και **αποφασίζει,** ύστερα από εισήγηση του αρμοδίου Εφόρου, **στην επιλογή και προετοιμασία** των Εθνικών Ομάδων» και παρ. ιθ) «το Δ.Σ. **εποπτεύει και αποφασίζει**, ύστερα από σχετική εισήγηση του αρμόδιου Έφόρου, τις διεθνείς διοργανώσεις στις οποίες **μπορεί** να υπάρχει Ελληνική συμμετοχή»

9.- Τυχόν χρηματικές χορηγίες συμφωνούνται ΑΠΟΚΛΕΙΣΤΙΚΑ από την ΕΟΥΔΑ, για λογαριασμό του Τομέα Αλιείας από την ακτή και προς ενίσχυση των μελών της **Εθνικής Αποστολής.**

10.- Χορηγίες εξοπλισμού, όσον αφορά μη αναλώσιμα είδη, (καλάμια, μηχανισμοί κ.λ.π.) χρησιμοποιούνται από τα μέλη της Εθνικής Ομάδας για την καλύτερη εκπροσώπηση στο Παγκόσμιο Πρωτάθλημα και αμέσως μετά το τέλος του Παγκόσμιου, παραδίδονται στην ΕΟΥΔΑ (εντός 5 εργάσιμων ημερών). Αθλητής που δεν θα παραδώσει εντός της προθεσμίας τα μη αναλώσιμα είδη της χορηγίας σε καλή κατάσταση τιμωρείται σύμφωνα με τον Πειθαρχικό Κανονισμό της ΕΟΥΔΑ.

11.- Η ΕΟΥΔΑ θα μπορούσε να κρίνει και να αποφασίσει την οριστική παραχώρηση των μη αναλώσιμων ειδών της χορηγίας, στα μέλη της Εθνικής Ελλάδος, μόνο εφ΄όσον έχουν καταλάβει τις θέσεις 1 έως 6 στην ομαδική κατάταξη του Παγκόσμιου Πρωταθλήματος, ή τις θέσεις 1 έως 12 στην ατομική κατάταξη και μόνο για τον συγκεκριμένο αθλητή.

12.- Εξυπακούεται ότι όλες οι χορηγίες αναλώσιμων ειδών (ρουχισμός, πετονιές κ.λ.π.)

ανήκουν στους αθλητές και όχι στην Ομοσπονδία.

13.- Κάθε τυχόν χρηματική χορηγία προς την Εθνική Ομάδα, μοιράζεται ΑΥΤΟΥΣΙΑ και εξίσου σε όλα τα μέλη της Εθνικής Αποστολής.

14.- Όλα τα μέλη της Εθνικής Ομάδας είναι υποχρεωμένα να ακολουθήσουν πιστά την εκπλήρωση των συμβατικών υποχρεώσεων της ΕΟΥΔΑ με τους χορηγούς και τυχόν άρνηση τους εμπίπτει στον Πειθαρχικό Κανονισμό της ΕΟΥΔΑ.

**15.- Η συμμετοχή των μελών της Εθνικής Ομάδας στο Παγκόσμιο Πρωτάθλημα είναι ισότιμη.**

16.- Στο Παγκόσμιο Πρωτάθλημα, ΣΕ ΚΑΜΙΑ ΠΕΡΙΠΤΩΣΗ δεν λειτουργεί ως πάσης φύσεως κριτήριο η θέση που κατέλαβαν οι αθλητές στο Πανελλήνιο Πρωτάθλημα (αρχηγός, σημαιοφόρος κ.λ.π.)

17.- Η Εθνική Ομάδα οφείλει να λειτουργεί ως ομάδα και κάθε αντίθετη συμπεριφορά εμπίπτει στον Πειθαρχικό Κανονισμό της ΕΟΥΔΑ.

18.- Ο Αρχηγός της Εθνικής Αποστολής ορίζεται από το Δ.Σ. της Ομοσπονδίας, σύμφωνα με το καταστατικό της ΕΟΥΔΑ, άρθρο 17, παρ. ιβ) που αναφέρει : «Το Δ.Σ. της ΕΟΥΔΑ διορίζει τους αρχηγούς των αποστολών σε διεθνείς αγώνες».

19.- Τα μέλη της Εθνικής Ομάδας οφείλουν να υπακούουν στις αποφάσεις του Αρχηγού της Αποστολής και κάθε αντίθετη συμπεριφορά εμπίπτει στον Πειθαρχικό Κανονισμό της ΕΟΥΔΑ.

20.- Ο Αρχηγός της Εθνικής Αποστολής οφείλει να εκτελεί τις οδηγίες της ΕΟΥΔΑ, για τις οποίες ενημερώνει με προσωπική του ευθύνη όλα τα μέλη της Εθνικής Αποστολής.

21.- Ο σημαιοφόρος της Ελληνικής αποστολής ορίζεται από την ΕΟΥΔΑ και μπορεί να είναι διαφορετικός στην τελετή έναρξης και στην τελετή λήξης.

**22.- ΟΛΟΙ οι αθλητές της Εθνικής Ομάδας έχουν ΜΟΝΑΔΙΚΟ τους μέλημα την καλύτερη αγωνιστική προετοιμασία τους και σε καμία περίπτωση δεν δύνανται να λειτουργήσουν διοικητικά ή αποφασιστικά.**

23.- Η παρούσα Προσάρτηση είναι αναπόσπαστο μέρος του Κανονισμού Αλιείας από την ακτή έτους 2016-2017 και έχει ισχύ για τα έτη 2016/2017, έχει δε εγκριθεί από το Δ.Σ. της ΕΟΥΔΑ στο σύνολο των άρθρων της.

Για το Δ.Σ. της ΕΟΥΔΑ

Ο Πρόεδρος O Γεν. Γραμματέας

ΕΥΑΓΓΕΛΟΣ ΡΑΚΑΝΤΑΣ ΔΗΜΗΤΡΙΟΣ ΓΑΛΗΝΑΣ